หุ้นบลูชิพพยุง SET ปิดบวก 2 จุด หลัง Fund Flow ไร้ทิศทางชัดเจน จับตาแนวรับ 1,500 จุด
หุ้นบลูชิพพยุง SET ปิดบวก 2 จุด หลัง Fund Flow ไร้ทิศทางชัดเจน จับตาแนวรับ 1,500 จุด โดยดัชนีปิดตลาดวันนี้ ที่ระดับ 1,503.36 จุด เพิ่มขึ้น 2.44 จุด หรือ 0.16% มูลค่าการซื้อขาย 8.89 หมื่นล้านบาท
4 มี.ค. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,503.36 จุด เพิ่มขึ้น 2.44 จุด หรือ 0.16% มูลค่าการซื้อขาย 8.89 หมื่นล้านบาท
10 หุ้นดันดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียส่วนใหญ่ เช่นเดียวกับตลาดยุโรปเทรดบ่ายนี้บวกเล็กน้อย จากคลายความกังวลหลังอัตราผลตอบแทนพันธบัตร (Bond yield) อ่อนตัวลงมาบ้าง แต่ช่วงสั้นตลาดฯยังมีโอกาสที่จะผันผวนตาม Bond yield
ทั้งนี้ ตลาดบ้านเราวันนี้จะเห็นได้ว่านักลงทุนยังไม่กล้าที่จะเข้าหุ้นขนาดใหญ่ เนื่องจากยังไม่เห็นทิศทาง Fund Flow ชัดเจน ดังนั้น จึงหันมาเล่นหุ้นเกี่ยวข้องกับการฟื้นตัวเศรษฐกิจในประเทศ และเก็งกำไรหุ้นรายตัวตามปัจจัยเฉพาะตัว อย่าง COM7, PTG, SAWAD หลังงบฯออกมาดี
แต่ทั้งนี้ มองผลประกอบการของบริษัทจดทะเบียนบ้านเราผ่านจุดต่ำสุดไปแล้ว มองตลาดเทรด P/E แพง แต่หลังจากที่งบฯไตรมาส 1/64 ออกมาก็จะทำให้ P/E ตลาดลดลงอย่างมีนัยสำคัญ อย่างไรก็ตามมองว่าน่าจะแกว่งในกรอบ 1,450-1,550 จุด เนื่องจากช่วงสั้นยังไม่มีปัจจัยบวกเด่นชัด แนะติดตามการประชุมกลุ่มโอเปก 4 มี.ค.และการประชุมธนาคารกลางสหรัฐฯ (เฟด) 16-17 มี.ค.นี้
สำหรับแนวโน้มการลงทุนในวันพรุ่งนี้ (3 มี.ค.) นายกิจพณ กล่าวว่า ตลาดฯคงจะแกว่งตัวในกรอบ 1,500-1,510 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STA   มูลค่าการซื้อขาย   5,498.63 ล้านบาท  ปิดที่  48.00 บาท ลดลง  3.00 บาท
OR    มูลค่าการซื้อขาย   2,848.74 ล้านบาท  ปิดที่  29.25 บาท เพิ่มขึ้น 0.50 บาท
COM7  มูลค่าการซื้อขาย   2,739.43 ล้านบาท  ปิดที่  54.50 บาท เพิ่มขึ้น 4.75 บาท
CPALL มูลค่าการซื้อขาย   2,245.07 ล้านบาท  ปิดที่  60.25 บาท เพิ่มขึ้น 0.25 บาท
PTT   มูลค่าการซื้อขาย   2,177.76 ล้านบาท  ปิดที่  39.75 บาท ลดลง  0.25 บาท
ตลาดหุ้นเอเชีย
